ಹೊಳೆ ಆಂಜನೇಯ ಸನ್ನಿಧಿ: ಇಂದು ಸಂಭ್ರಮ ಮದ್ದೂರು: ಶಿಂಷಾ ನದಿ ದಂಡೆಯಲ್ಲಿರುವ ಹೊಳೆ ಆಂಜನೇಯ ಸ್ವಾಮಿ ಸನ್ನಿಧಿಯಲ್ಲಿ ಭಾನುವಾರ ವೈಭವದ ಹನುಮಾನ್ ವ್ರತಾಚರಣೆ ನಡೆಯಲಿದ್ದು, ಅಪಾರ ಸಂಖ್ಯೆಯ ಭಕ್ತರು ಆಂಜನೇಯ ಸ್ವಾಮಿ ದರ್ಶನ ಪಡೆಯಲಿದ್ದಾರೆ ಎಂದು ಪ್ರಧಾನ ಅರ್ಚಕ ಪ್ರದೀಪ ಆಚಾರ್ಯ ತಿಳಿಸಿದರು. ಮಾಧ್ವ ಸಂಪ್ರದಾಯದಂತೆ ಆಂಜನೇಯ ಶ್ರೀರಾಮ ದೇವರಿಗಾಗಿ ವ್ರತಾಚರಣೆ ಮಾಡಿದ ಸ್ಮರಣೆಯಲ್ಲಿ ಹನುಮದ್ ವ್ರತ ಆಚರಿಸಲಾಗುತ್ತದೆ. ವ್ರತದ ಅಂಗವಾಗಿ ವಿವಿಧ ಧಾರ್ಮಿಕ ಚಟುವಟಿಕೆ ನಡೆಯಲಿದ್ದು, ದೇಗುಲವನ್ನು ತಳಿರು ತೋರಣ, ದೀಪಗಳಿಂದ ಸಿಂಗರಿಸಲಾಗಿದೆ. ರಾಜ್ಯದ ವಿವಿಧೆಡೆಗಳಿಂದ ಬರುವ ಭಕ್ತರಿಗೆ ಅಗತ್ಯ ಸೌಕರ್ಯ ಒದಗಿಸಲು ದೇಗುಲ ಆಡಳಿತ ಮಂಡಳಿ ಸಜ್ಜಾಗಿದೆ. ವಿಶೇಷ ಅನ್ನ ಸಂತರ್ಪಣೆ ನಡೆಯಲಿದ್ದು, ಸಕಲ ಸಿದ್ಧತೆ ಮಾಡಿಕೊಳ್ಳಲಾಗಿದೆ. ಪಂಚಾಮೃತ, ಜೇನಿನ ಅಭಿಷೇಕ, ಪುಷ್ಪಾಲಂಕಾರ ವಿಶೇಷವಾಗಿದ್ದು ಬೆಳಿಗ್ಗೆ 11 ಗಂಟೆಗೆ ದೇವಾಲಯದ ಸುತ್ತ ರಥೋತ್ಸವ ನಡೆಯಲಿದೆ. ಸೀತಾ, ರಾಮ, ಲಕ್ಷ್ಮಣ, ಆಂಜನೇಯ ದೇವರ ರಥೋತ್ಸವ ನಡೆಯಲಿದೆ. ಮೂರು ಸಾವಿರಕ್ಕೂ ಹೆಚ್ಚು ಭಕ್ತರು ಪಾಲ್ಗೊಳ್ಳುವ ನಿರೀಕ್ಷೆ ಇದೆ. ಬೆಳಿಗ್ಗೆ 6 ಗಂಟೆಗೆ ದೇಗುಲದ ಮುಖ್ಯಪ್ರಾಣ ದೇವರು ಆಂಜನೇಯ ಸ್ವಾಮಿಗೆ ಅಭಿಷೇಕ ನಡೆಯಲಿದೆ. ಬಳಿಕ ದೇವರನ್ನು ವಿವಿಧ ಪುಷ್ಪಗಳಿಂದ ಅಲಂಕರಿಸಿ ಭಕ್ತರ ದರ್ಶನಕ್ಕೆ ಅವಕಾಶ ಕಲ್ಪಿಸಲಾಗುವುದು. ಆಂಜನೇಯ ಸ್ವಾಮಿ ಕೈಯಲ್ಲಿ ಸೌಗಂಧಿಕ ಪುಷ್ಪ ಹಿಡಿದುಕೊಂಡಿ ರುವುದು ಭೀಮನ ಅವತಾರವೆಂದು ಹೇಳಲಾಗುತ್ತದೆ. ಬಾಲದಲ್ಲಿ ಗಂಟೆ ಇದ್ದು, ತಲೆಯಲ್ಲಿ ಸೂರ್ಯ ಚಂದ್ರ ಇದ್ದಾರೆ. ಆಂಜನೇ ಯನಿಗೆ ಜುಟ್ಟು ಇರುವುದು ವಿಶೇಷವಾಗಿದೆ. ವ್ಯಾಸರಾಜರಿಂದ ಪ್ರತಿಷ್ಠಾಪನೆಗೊಂಡಿರುವ ಹೊಳೆ ಆಂಜನೇಯ ಮೂರ್ತಿ ಕಂಡರೆ ದಿ.ಪೇಜಾವರ ವಿಶ್ವೇಶತೀರ್ಥ ಸ್ವಾಮೀಜಿಗೆ ಪಂಚಪ್ರಾಣವಾಗಿತ್ತು. ಅವರ ಉತ್ತರಾಧಿಕಾರಿ ವಿಶ್ವಪ್ರಸನ್ನ ತೀರ್ಥ ಸ್ವಾಮೀಜಿ, ಸೋದೆ ಮಠದ ವಿಶ್ವವಲ್ಲಭತೀರ್ಥರು, ವ್ಯಾಸರಾಜ ಮಠದ ವಿದ್ಯಾಶ್ರೀಶತೀರ್ಥರು, ಶ್ರೀಪಾದ ರಾಜ ಮಠದ ಕೇಶವನಿಧಿ ತೀರ್ಥರು, ಉತ್ತರಾದಿ ಮಠದ ಸತ್ಯಾತ್ಮತೀರ್ಥರು ಸ್ವಾಮಿಗೆ ಭಕ್ತಿಯಿಂದ ಪೂಜೆ ಸಲ್ಲಿಸಿದ್ದಾರೆ. ಹೊಳೆ ಆಂಜನೇಯ ಮೂರ್ತಿ ಯನ್ನು 550 ವರ್ಷಗಳ ಹಿಂದೆ ವಿಜಯನಗರ ಆಳ್ವಿಕೆ ಕಾಲದಲ್ಲಿ ನಿರ್ಮಿಸಲಾಗಿದೆ. ಇಲ್ಲಿ ಹನುಮ ಮೂರ್ತಿಯನ್ನು ವ್ಯಾಸರಾಯರು ಹಾಗೂ ಶ್ರೀಪಾದರಾಜರು ಪ್ರತಿಷ್ಠಾಪಿ ಸಿದ್ದಾರೆ. ಈ ಮೂರ್ತಿ ಅತ್ಯಂತ ವಿಶೇಷ ವಿನ್ಯಾಸ ಹೊಂದಿದ ಮೂರ್ತಿಯಾಗಿದ್ದು, ಹನುಮನ ಎರಡು ಬೆರಳುಗಳು ಉದ್ದವಾಗಿದೆ. ಹನುಮನ ನೆತ್ತಿಯ ಮೇಲೆ ಸೂರ್ಯ, ಚಂದ್ರನನ್ನು ವಿಶೇಷವಾಗಿ ಕೆತ್ತನೆ ಮಾಡಲಾಗಿದೆ. ಈತನ ಬಾಲವು ಗಂಟೆ ಬಾರಿಸುತ್ತಿರುವಂತಿರುವುದು ನೋಡಲು ಮನಮೋಹಕವಾಗಿದೆ. ಇಲ್ಲಿಗೆ ಬರುವ ಭಕ್ತರು ಇಷ್ಟಾರ್ಥ ಸಿದ್ಧಿಗಾಗಿ ಒಂದುಕಾಲು ರೂಪಾಯಿ ಹಣವನ್ನು ಕೈಯಲ್ಲಿ ಹಿಡಿದು ಭಕ್ತಿಯಿಂದ ಸಂಕಲ್ಪ ಮಾಡಿ ಪೂಜೆ ಸಲ್ಲಿಸಿ ಹುಂಡಿಗೆ ಹಾಕಿದರೆ, ಎಲ್ಲಾ ಸಂಕಷ್ಟಗಳು ದೂರವಾಗುತ್ತದೆ ಎಂಬ ನಂಬಿಕೆ ಇದೆ. ನಾಲ್ವಡಿ ಕೃಷ್ಣರಾಜ ಒಡೆಯರ್ ಕಾಲದಿಂದ ಈಗಿನ ಯದುವೀರ್ ಒಡೆಯರ್ವರೆಗೂ ರಾಜವಂಶಸ್ಥರು ಬಂದು ಪೂಜೆ ಸಲ್ಲಿಸುತ್ತಾರೆ. ಚಿತ್ರೋದ್ಯಮದ ಗಣ್ಯರು, ರಾಜಕಾರಣಿಗಳು ಹೊಳೆ ಆಂಜನೇಯನ ಭಕ್ತರಾಗಿದ್ದಾರೆ.